আজ অবস্থার পরিবর্তন হইয়াছে। আধুনিক পাশ্চাত্য সভ্যতার গণতন্ত্র ও স্বাধীনতার গোড়ায় হাত পড়িয়াছে। আজ সন্ত্রাসবাদ দমনের নামে মার্কিন যুক্তরাষ্ট্রে ‘দেশপ্রেমিক আইন’ পাশ হইয়াছে। অনেকেই মনে করেন ইহা সেই দেশের নাগরিক স্বাধীনতায় কিঞ্চিৎ বিয়োগ কিম্বা ভাগ বসাইয়াছে। আসাদও মনে করেন ইহা পশ্চিমের সমাজ যে অসুখে পড়িয়াছে তাহার সামান্য লক্ষণ বৈ নহে। আপন অন্দরের এই সংঘর্ষকে পশ্চিমা সমাজের রক্ষণভাগের খেলোয়াড়গণ ‘সভ্যতার সহিত সভ্যতার সংঘাত’ নাম দিয়াছেন। আজ তাহাদের সভ্যতা বাণিজ্য ও সমর বিশেষ হইয়াছে। সংকটের নিদান পাইবেন মনে করিয়া অদূরদর্শী নেতারা কাল্পনিক এসলামের বিরুদ্ধে অন্তহীন ক্রুসেড পরিচালনা করিতেছেন।